<classify> JESHI la Polisi mkoani Mbeya kwa kushirikiana na Muungano wa Jamii Tanzania Mujata, wameandaa ziara ya pamoja katika wilaya zote mkoani hapa kutoa elimu kwa wananchi juu ya kupinga vitendo vya uhalifu ikiwemo mauaji na ukatili wa kijinsia.Kwa mujibu wa Kamanda wa Polisi wa Mkoa, Ulrich Matei, msukumo wa ziara hiyo unatokana na vitendo mbali mbali vya uhalifu vilivyotawala ndani na nje ya mkoa huo ikiwemo mauaji ya watoto yaliyotokea kwa mfululizo hivi karibuni katika mkoa jirani wa Njombe. Kamanda Matei alisema ziara hiyo itajumuisha wajumbe kutoka Mujata na maofisa wa jeshi hilo wakiwemo wakuu wa polisi wa wilaya na italenga zaidi kutoa elimu kwa jamii.Baada ya yale matukio ya Njombe, tumeona tushirikiane na Mujata kupita katika kila wilaya ili kutoa elimu. Si mauaji ya Njombe tu hata hapa kwetu tuna tatizo la lambalamba...tumewakamata wengi, lakini kukamata pekee haitoshi tunapaswa kutoa elimu.Tumekuwa tukiwafikisha mahakamani, lakini haisaidii sana, ni muhimu jamii ikatambua athari zitokanazo na vitendo hivi, yapo pia mauaji ya watu kujichukulia sheria mikononi. Haya yote jamii inapaswa ielimishwe ili itoe ushirikiano, alisema Kamanda Matei. Kamanda Matei alisema kwa kuwa Mkoa wa Njombe ni jirani na Mbeya, ameona kuna kila sababu ya kukaa na jamii na kuzungumza nayo sambamba na matukio ya waganga wa jadi wapiga ramli maarufu kwa jina la lambalamba ambayo yamekithiri mkoani hapa.Kamanda Matei alisema ushirikiano baina ya Jeshi la Polisi na Mujata haukuanza leo wala jana, bali pande zote zimekuwa zikishirikiana kwa pamoja katika kukemea uharifu na zitaendelea kufanya hivyo. Ili kufikia malengo ya ziara hiyo, kamanda huyo aliwasihi wananchi kujitokeza kwa wingi pale watakapofikia na wajumbe kutoka Polisi na Mujata ili wapate elimu na hatimaye kutoa ushirikiano kwa vyombo vya ulinzi na usalama pale watakapoona kuna dalili za uvunjifu wa amani na utulivu.  <topic>: kitaifa 